O‘zbekiston va Fransiya arxeologlari hamkorligining 25 yilligiga bag‘ishlangan ko‘rgazmalar o‘tkaziladi

Arxeologiya sohasidagi O‘zbekiston hamda Fransiya davlatlari hamkorligining 25 yilligi samaralariga bag‘ishlangan ko‘rgazma Samarqand, Buxoro, Termiz va Toshkent shaharlarida tashkil etiladi. Bu haqda Gazeta.uz xabar beradi.

Fransiya elchixonasi matbuot xizmati xabariga ko‘ra, ko‘rgazmaning dastlabkisi Samarqandning “Afrosiyob” tarixiy muzeyida o‘tkazilmoqda. Ko‘rgazmada turli arxeologik qazilmalar mobaynida topilgan osori atiqalar namoyish etilgan.

Shuningdek, ko‘rgazma Buxoro, Termiz va Toshkent shaharlarida ham namoyish etiladi.
O‘zbekiston va Fransiya o‘rtasida arxeologiya sohasidagi hamkorlik 1989-yilda boshlangan. Arxeologiya instituti direktori Amriddin Berdimurodov “O‘zA” axborot agentligiga bergan intervyusida aytishicha, shu yili O‘zbekiston-Fransiya xalqaro ekspeditsiyasi tashkil etilib, Samarqand shahridagi Afrosiyob tepaligida qazishmalar boshlangan. Qazishmalar natijasida Samarqand shahrining yoshini aniqlashga yordam beruvchi qatlam aniqlanib, u yerdan topilgan ashyolar orqali shaharning 2750-yildan ziyod tarixga ega ekani isbotlandi. 2007-yilda Samarqandning 2750-yillik yubileyi YuNESKO ishtirokida keng nishonlandi.